ছাত্র সংসদ নির্বাচনকে কেন্দ্র করে গত কয়েকদিনে যেভাবে রাজ্যের বিভিন্ন প্রান্ত উত্তপ্ত হয়ে উঠেছে, তাতে সিঁদুরে মেঘ দেখছেন জলপাইগুড়ির তৃণমূল নেতারা। গোষ্ঠী কোন্দল মেটাতে তাই অভিনব পদ্ধতি বার করেছেন জলপাইগুড়ি পুরসভার চেয়ারম্যান তথা জলপাইগুড়ি টাউন ব্লক তৃণমূল সভাপতি মিলন দাস। 
অধিকাংশ জায়গাতেই বিনা প্রতিদ্বন্দ্বীতায় কলেজ নির্বাচনে জিতে যাচ্ছে তৃণমূল ছাত্র পরিষদ। কিন্তু বিনা প্রতিদ্বন্দ্বীতায় জেতা সেই সব আসনের দখল কোন নেতার অনুগামীরা নেবেন, তাই নিয়ে গোলমাল বাঁধছে অধিকাংশ কলেজে। আবার জলপাইগুড়ি শহরের তিনটি কলেজে বিরোধীরা মনোনয়ন না তুললেও তৃণমূলের একাধিক গোষ্ঠীর প্রার্থীরা একে অপরের বিরুদ্ধে লড়াইতে নেমেছিলেন। ফলে ছাত্র সংঘর্ষের আশঙ্কা বাড়ছিল। সেই আশঙ্কা থেকে শিক্ষা নিয়েই জলপাইগুড়ি পুরসভার চেয়ারম্যান মিলন দাসের মধ্যস্থতায় চুক্তিপত্রে সই করে আসন রফা করে নিলেন তৃণমূলের বিভিন্ন গোষ্ঠীর নেতারা। রীতিমতো নন-জুডিশিয়াল স্ট্যাম্প পেপারে সই করে তিন কলেজের আসন ভাগ হল।  তৃণমূল জেলা সভাপতি সৌরভ চক্রবর্তী, জলপাইগুড়ির সাংসদ বিজয় চন্দ্র বর্মন, জলপাইগুড়ি পুরসভার চেয়ারম্যান মোহন বোস ,তৃণমূল যুব কংগ্রেস সভাপতি সৈকত চট্টোপাধ্যায় এবং তৃণমূল ছাত্র পরিষদের জেলা সভাপতি অভিজিত সিংহ এই চুক্তিপত্রে স্বাক্ষর করেছেন।
এই চুক্তিপত্র অনুযায়ী, জলপাইগুড়ির আনন্দচন্দ্র কলেজে মোট ৪৮ টি আসনের মধ্যে ২৪টি করে আসন দুই গোষ্ঠীকে সমানভাবে ভাগ করে দেওয়া হয়েছে। এই কলেজের ছাত্র সংসদে কে সাধারণ সম্পাদক হবেন, তা পরে জেলা সভাপতি সৌরভ চক্রবর্তী ঠিক করে দেবেন। জলপাইগুড়ি কমার্স কলেজে ১৮টি আসনের মধ্যে ১৭টি আসনে নির্বাচন হচ্ছে। যার মধ্যে ১০টি আসন অভিজিত সিংহ এবং ৭টি আসন সৈকত চট্টোপাধ্যায় গোষ্ঠীকে ভাগ করে দিয়েছে দল। অন্যদিকে জলপাইগুড়ি  পি ডি উইমেন কলেজের মোট ৩৯টি আসনের মধ্যে ২৭টি সৈকত এবং অভিজিত গোষ্ঠীকে ১২ টি আসন ভাগ করে দেওয়া হয়েছে।
গোষ্ঠী কোন্দল আটকাতে এইভাবে স্ট্যাম্প পেপারে চুক্তিপত্র সই করিয়ে আসন ভাগ করে দেওয়ার ঘটনা এরাজ্যে নজিরবিহীন। দলীয় নেতারাও সেকথা স্বীকার করছেন। কিন্তু দলের গোষ্ঠীদ্বন্দ্বের ফলে বিভিন্ন জেলায় কলেজে কলেজে যে ধরনের সংঘর্ষ বাঁধছে, তাতে এই পথে না হেঁটে উপায় ছিল না বলেই দাবি করছেন শাসক দলের নেতারা।
দেখুন ভিডিও:—